Abdankas

Abdankas  () – šlėktų herbas, naudotas Lenkijos Karalystėje, Lietuvos Didžiojoje Kunigaikštystėje, Rusijos imperijoje.

Aprašymas 
Herbą  „Abdankas“ sudaro dvi sidabrinės gegnės su nupjautais dugnais į apačią, sujungtos kaip W raidė arba „popiežiaus bulės“ pavidalas. Pats herbo fonas raudonos spalvos. Antšalmyje virš karūnos pakartota ta pati emblema.

Legenda
Herbo „Abdankas“ legenda byloja, jog pirmą kartą karžygių emblemose pagrindinis herbo „Abdankas“ elementas arba heraldinė figūra dviguba V raidė buvo panaudota XII amžiuje Skubų šeimos, iš kurių kilo kilmingųjų Skarbekų (lenk. Skarbek) kunigaikščių ir bajorų giminė. 

Pagal legendą Lenkijos karalius Boleslovas III Kreivaburnis vieną iš Skarbekų giminės žmonių išsiuntė kaip pasiuntinį pas Vokietijos Imperatorių Henriką V. Susitikimo metu Vokietijos imperatorius pasiuntiniui parodė savo brangenybes, ir besididžiuodamas turtais, pašaipiai atsiliepė apie Lenkiją, Skarbekas nusiėmė nuo piršto auksinį žiedą ir pasakė žodžius: “Pridėsime auksą prie aukso” ir įmetė žiedą į imperatoriaus brangenybių skrynią. Imperatorius Skarbekui padėkojo ištardamas žodžius vok. Habe dank. Siekiant išsaugoti šį įvykį Skarbekų giminės vėliavai buvo suteiktas pavadinimas “Gabdank”, kuris vėliau pavirto į “Abdank”.

Pirmieji paminėjimai šaltiniuose

Pagal Kasparą Nesieckį šis herbas buvo žinomas legendinio Krokuvos įkūrėjo kunigaikščio Kroko laikais kaip cistersų abatijos emblema. Iš pradžių herbas buvo vadinamas vokiečių kalbos žodžiu: Hab’dank, vėliau apie XI-XII amžių vidurį buvo naudojami pavadinimai: Abdank, Audaniec, Abdaniek. 

Lenkijoje šis herbas pirmą kartą paminėtas 1212 metais. 1413 m. kartu su Horodlės unija herbas pateko į Lietuvą.

Anksčiausias vietinis heraldinis šaltinis, kuriame minimas herbas „Abdankas“, yra datuojamas 1464–1480 m. Lenkijos istoriko Jano Długoszo, veikale „Insignia seu clenodia Regis et Regni Poloniae”. 
Herbas „Abdankas“ turi daug pavadinimų variacijų: Abdaniec, Abdanek, Abdank, Avdank, Awdancz, Awdaniec, Białkotka, Biłkotka, Czelejów, Habdaniec, Habdank, Haudaniec, Hawdaniec, Hebdank, Łąkotka, Łękawa, Łękawica, Skuba, Szczedrzyk. Herbas turi daug atšakų, tačiau jas visas vienija simbolis „W“, viso priskaičiuojama apie 18 atšakų.

Žymesnieji herbo atstovai

Iš žymesnių giminių, naudojusių herbą „Abdankas“: Sirokomlės, Haraburdos, Vizborai. Šį herbą naudojo ir ukrainiečių hetmonas Bogdanas Chmelnickis, Trakų vaivada Jonas Goštautas, kiti Goštautų šeimos atstovai.

Nuorodos

Literatūra 

 Długosz Jan. Insignia seu clenodia incliti Regni Poloniae, 1462.
 Bartosz Paprocki: Gniazdo cnoty. 1578.
 Jan Aleksander Gorczyn Kleynoty abo herby państwa y rycerstwa powiatow y miast głownych Korony Polskiey y W. X. L. według obiecadła dla pamięci łacnieyszey położone, 1630. Aleksander Dymowski, Kraków.
 Szymon Okolski: Orbis Poloni, In quo Antiqua Sarmatarum gentilitia et arma quaecunque a litera L, usque ad literam R (...) continentur (...). T. 2. Kraków: 1641-43.
 Wacław Potocki: Poczet herbów szlachty Korony Polskiey i Wielkiego Xsięstwa Litewskiego. Kraków: 1696.
 Antoni Swach Herby polskie z Marcina Bielskiego, Jana Liwa Herbulta, W.O. Szymona Okolskiego Zakonu Kaznodziejskiego S.TB. z inszych autorów, 1705., Poznań.
 Piotr Nałęcz-Małachowski: Zbiór nazwisk szlachty. Lublin: 1805.
 Kasper Niesiecki: Herbarz polski. T. 3. 1839-1846.
 Kasper Niesiecki, Jan Nepomucen Bobrowicz: Herbarz polski Kaspra Niesieckiego S. J. T. 6. Lipsk: Breitkopf i Haertel, 1841.
 Tadeusz Gajl: Herbarz polski od średniowiecza do XX wieku : ponad 4500 herbów szlacheckich 37 tysięcy nazwisk 55 tysięcy rodów. L&L, 2007. ISBN 978-83-60597-10-1.

Herbai